text: Paraply og solbriller: Sådan bliver vejret i ferien
  15 maj 2015 kl. 05.35
  Selvom vi går ind i sidste halvdel af maj, så er temperaturerne i Kristi Himmelfartsferien ikke til strandture eller lune grillaftener.
  Lidt byger, lidt sol og 12-14 graders varme. Det er det bedste, DMI kan præstere, når det gælder vejrudsigten for Syd- og Sønderjylland i Kristi Himmelfartsferien.
  Men du kan alligevel godt tage solbrillerne med på tur. Solen kigger frem en gang imellem, og i sær fredag bliver der mulighed for at lufte de korte ærmer for en stund, når temperaturen når over de 15 grader og kun svag vind.
  Der bliver dog brug for paraplyen resten af weekenden, hvor det skal regne lidt både lørdag og søndag.
  